KIRJALLINEN KYSYMYS E-3434/02

esittäjä(t): Roberta Angelilli (UEN) komissiolle

(2. joulukuuta 2002)

Aihe: Tuen myöntäminen Molisen alueen maanjäristyksen uhreille

Voimakas maanjäristys tuhosi 31. lokakuuta 2002 Campobasson kaupungin ympäröivän alueen Molisen alueella Italiassa. Kuolonuhreja oli 27, loukkaantuneita satoja ja perusrakenteet, rakennukset ja kulttuuriperintö vahingoittuivat pahoin.

Tätä traagista tilannetta pahentaa entisestään se, että yli 11 000 ihmistä on joutunut kodittomaksi ja he elävät vaarallisissa oloissa täyteen ahdetuissa teltoissa, missä he altistuvat kylmälle, rajuilmoille ja sairauksille. Alueella on myös esiintynyt varkauksia ja vandalismia, hylättyjä rakennuksia on ryöstetty ja vahingoitettu. Tämä koskee myös kirkkoja ja kulttuuriperintöön kuuluvia rakennuksia.

Edellä mainituista syistä on välttämätöntä jälleenrakentaa mahdollisimman pian tuhoutunut alue, raivata ja siivota tuhoutuneet alueet, rakentaa välittömästi uudelleen sähkö-, vesi- ja viemäriverkostot, liikenneyhteydet ja terveydenhuollon perusrakenteet sekä vauhdittaa talouden elpymistä.

Näin ollen on ensisijaisen tärkeää myöntää välittömästi rahoitusta tuhoutuneille alueille, jotta ne voitaisiin saattaa normaaliin tilaan mahdollisimman pian. Italian hallituksen ja Molisen paikallisten viranomaisten merkittävistä ponnisteluista huolimatta, sekä huolimatta niiden pyrkimyksistä saada korvauksia vastuussa olevalta vakuutusyhtiöltä (INAIL), käytettävissä olevat varat ovat edelleen riittämättömät.

Ottaen huomioon neuvoston hiljattain hyväksymän asetuksen (EY) N:o 2012/2002 Euroopan unionin solidaarisuusrahaston perustamisesta(1) luonnonkatastrofien uhreille, tiedustelisin komissiolta seuraavaa:

1. Voidaanko Molisen alueen katastrofi katsoa edellä mainitun asetuksen 2 ja 3 artiklan mukaiseksi katastrofiksi?

2. Täyttääkö Italia tällä hetkellä solidaarisuusrahaston tukea koskevat vaatimukset?

(1) EYVL L 311, 14.11.2002, s. 3.

Michel Barnier'n komission puolesta antamayhteinen vastauskirjallisiin kysymyksiin E-3258/02 ja E-3434/02

(30. tammikuuta 2003)

Komissio tuntee myötätuntoa Molisen maanjäristyksen uhreja kohtaan.

Useita Keski-Euroopan alueita kesällä 2002 tuhonneet tulvat saivat komission välittömästi ehdottamaan Euroopan unionin solidaarisuusrahaston perustamista. Tällä uudella välineellä, johon varataan miljardi euroa vuosittain, keskitytään antamaan suurkatastrofeista kärsineille ihmisille, alueille ja maille välitöntä apua, jotta normaalit elinolot saataisiin palautettua mahdollisimman nopeasti. Uusi rahasto perustettiin tiiviissä yhteistyössä parlamentin ja neuvoston kanssa ennätysnopeasti, ja se otettiin käyttöön 15. marraskuuta 2002(1).

Asetuksessa tarkoitettuja suurkatastrofeja ovat kaikki katastrofit, jotka aiheuttavat jäsenvaltioille tai liittymisneuvotteluja käyville valtioille vahingot, jotka ovat arviolta vähintään 3 miljardia euroa tai 0,6 % bruttokansantulosta (BKTL). Italian tapauksessa pätee 3 miljardin raja.

Poikkeuksellisissa olosuhteissa jokin alue voi myös saada rahastosta rahoitusta silloin, kun poikkeuksellisesta katastrofista aiheutuu vakavia ja pitkäaikaisia vaikutuksia huomattavan väestönosan elinoloille ja talouden vakaudelle tietyllä alueella.

Rahaston rahoituksen saamiseksi kansallisten viranomaisten on esitettävä komissiolle hakemus kymmenen viikon kuluessa ensimmäisten vahinkojen aiheutumispäivästä. Elokuun ensimmäisen päivän ja marraskuun 15. päivän, solidaarisuusrahastoasetuksen voimaantulopäivän, välisenä aikana tapahtuneita katastrofeja koskevat hakemukset on toimitettava kahden kuukauden kuluessa viimeksi mainitusta päivämäärästä.

Italian viranomaiset ovat juuri esittäneet komissiolle pyynnön Euroopan unionin solidaarisuusrahastosta myönnettävästä rahoituksesta. Komission yksiköt tarkastelevat asiaa parhaillaan. Jos hakemuksen katsotaan täyttävän rahaston perustamisasetuksessa säädetyt edellytykset, komissio tekee budjettivallan käyttäjälle mahdollisimman pian ehdotuksen korjaavasta ja täydentävästä talousarviosta, jolla otetaan käyttöön tarvittavaksi katsottu tukisumma.

Komissio tarkastelee lisäksi alueellisen toimenpideohjelman mahdollisia muutosehdotuksia Molisen alueen tavoite 1 -ohjelmassa niin, että käytettävissä olevat varat saataisiin keskitettyä tarpeellisimpiin toimiin, jotta voimme vastata kohdennetusti ja tehokkaasti maanjäristyksestä kärsineiden ihmisten suurimpiin ongelmiin. Suoritusvarauksesta on mahdollisesti myös saatavissa varoja. Tämä varaus jaetaan vuodesta 2004 ohjelmalle, jos väliarviointi on positiivinen.

Molisen alue voi myös käyttää rakennerahastojen kauden 20002006 alueellisen tavoite 1 -toimenpideohjelman toimenpidekokonaisuutta 4.15, jota rahoittaa Euroopan maatalouden ohjaus- ja tukirahaston (EMOTR) ohjausosasto. Toimenpidekokonaisuuteen kuuluu luonnonkatastrofeissa vaurioituneiden maatalouden tuotantomahdollisuuksien kunnostaminen ja tarvittavien ennaltaehkäisykeinojen käyttöönotto. Siihen on varattu noin 0,6 miljoonaa euroa, josta 0,3 %:sta vastaa EMOTR.

(1) Neuvoston asetus (EY) N:o 2012/2002, annettu 11 päivänä marraskuuta 2002, Euroopan unionin solidaarisuusrahaston perustamisesta, EYVL L 311, 14.11.2002.